বাংলাদেশ সীমান্তে গোপন বাঙ্কার! মাটি খুঁড়তেই অবাক BSF জওয়ানরা

নদিয়া: রবিবার ভারতে উদযাপিত হবে সাধারণতন্ত্র দিবস। তার আগে নিরাপত্তা বৃদ্ধি করা হয়েছে ভারত-বাংলাদেশ সীমান্তে (India Bangladesh Border)। বিশেষ করে সীমান্তের যেসব জায়গায় কাঁটাতার নেই সেখানে নিরাপত্তা আরও জোরদার করা হয়েছে। এরই মধ্যে ভারত বাংলাদেশ সীমান্তে বাগানের ভিতর মাটি খুঁড়ে উদ্ধার হল বাঙ্কার (Bunker)।

শুক্রবার সীমান্তরক্ষী বাহিনী (BSF) নদিয়ার (Nadia) কৃষ্ণগঞ্জের মাজদিয়ায় মাটি খুঁড়ে তিনটি বাঙ্কার উদ্ধার করে। সূত্রের খবর, মাজদিয়া সুধীর রঞ্জন লাহিড়ী মহাবিদ্যালয়ের সামনের সংলগ্ন এলাকা থেকে উদ্ধার হয় তিনটি বাঙ্কার। জানা গিয়েছে, এই তিনটি বাঙ্কারের ভেতর থেকে লক্ষ লক্ষ নিষিদ্ধ কাপ সিরাপের (Banned Cough Syrup) বোতল উদ্ধার করা হয়েছে।

আরও পড়ুন: কাঁটাতারের বেড়া দিতে গণ্ডগোল, মালদহে বিএসএফ ও বিজিবির বৈঠক

সীমান্তরক্ষী বাহিনীর কাছে খবর ছিল যে, একটি বাগানের মধ্যে লোহার কয়েকটি বাঙ্কার পুঁতে রাখা রয়েছে। খবর পেয়ে ভারত বাংলাদেশ সীমান্তবর্তী এলাকায় অভিযান চালায় জওয়ানরা এবং মাটির তলা থেকে উদ্ধার করা হয় লোহার তিনটি বাঙ্কার। বাঙ্কার খুলতেই চক্ষু চড়কগাছ হয় বিএসএফ-এর। কারণ সেই বাঙ্কার থেকে উদ্ধার হয় লক্ষ লক্ষ বোতল নিষিদ্ধ কাপ সিরাপ।

বিএসএফ-এর অনুমান, এই সিরাপের বোতলগুলি পাচারকারীরা বাংলাদেশে পাচার করার উদ্দেশ্যে জোগাড় করেছিল। কিন্তু সীমান্তে নজরদারি বৃদ্ধি পাওয়ার কারণে এগুলি পাচার করা যায়নি। তাই সেগুলিকে বাঙ্কারে ঢুকিয়ে মাটিতে পুঁতে রেখেছিল পাচারকারীরা। তবে এইসব বাঙ্কার তৈরীর নেপথ্যে কে বা কারা রয়েছে, সেই সন্ধানে শুরু হয়েছে তদন্ত। এখনও পর্যন্ত কাউকে গ্রেফতার করা হয়নি বলে জানা গিয়েছে।